Opdatering juli 2015: 
HBO Nordic har virkelig dårlige anmeldelser på Trustpilot ser jeg, især p.g.a. problemer med teknikiken/streamingen. Så for balancens skyld vil jeg derfor gerne dele min oplevelse som er, at jeg faktisk INGEN problemer har med HBO Nordic overhovedet, Det fungerer aldeles upåklageligt på min PC/iPad. Måske fordi jeg har en pænt hurtig internetforbindelse via Yousee (50-100 MBit/s). Men jeg er i hvert fald rigtig godt tilfreds. Game of Thrones og True Detective (samt Parks & Recreaution...) er i sig selv fuldgyldige grunde til at abonnere på HBO Nordic!

Oprindelig anmeldelse fra 2014:
Jeg har længe gået og overvejepå t, om jeg skulle tegne et abonnement på HBO Nordic. Faktisk var dét, der har holdt mig tilbage, de stærkt negative anmeldelser på Trustpilot om specielt de mange tekniske problemer, som en del kunder åbenbart har med denne streamingservice. Og den åbenbart mangelfulde hjælp disse kunder har fået til at få udbedret deres problemer.

Jeg har længe haft Netflix-abonnement, og rent teknisk er Netflix i en klasse helt for sig selv. Det streamer altid glat og problemfrit på enhver platform (PC, PS3, iPad, iPhone) på ethvert tidspunkt af døgnet, og det er smart og økonomisk at man kan streame på 2 enheder samtidig under samme abonnement og lave personlige profiler med personlige præferencer. Og Netflix véd altid, hvor man er kommet til i en serie eller i en film. Og deres søgefunktion og organisering af deres indhold og præsentation overfor kunden er uovertruffen.

Jeg har også Viaplay og dér har jeg tit haft problemer med streaming-kvaliteten, specielt om aftenen i primetime, hvor de fleste kunder selvfølgelig gerne vil bruge servicen. Nogle gange kører det helt fint, andre gange er det en elendig pixeleret grov kvalitet, der ovenikøbet ind imellem stopper for at bufre. Viaplay har dog på det seneste oppet sig, og det virker som om den tekniske kvalitet er forbedret. De har også lært (af Netflix) at det er rart for kunden, at de holder styr på, hvor langt man er kommet i at se en film.

Og hvordan fungerer HBO Nordic så for mig sammenlignet med Netflix og Viaplay? Ja, som mange allerede har noteret, har HBO Nordic nogle helt uovertrufne serier, som man kun kan drømme om hvis man kun har Netflix, hvor meget af indholdet er ret gammelt. HBO Nordics søgefunktion og organisering af indholdet lader meget tilbage at ønske, ringere end Viaplays, og det siger en del. Og det er ikke for filmene, man skal tegne et abonnement på HBO Nordic, for det er ret gamle og/eller obskure film, de har. Men nu har jeg netop i prime time (mellem kl 20.00 og 22.00) streamet første afsnit af True Detective fra HBO i HD-kvalitet, vel at mærke samtidig med at mine 2 børn har streamet hver sin serie på Netflix på hver sin computer, altsammen kørt via WiFi igennem den samme helt almindelige internetopkobling fra TDC (på 10-15 Mbit). Og streaming fra HBO Nordic kørte altså perfekt for mig under de forhold, uden mindste problemer med lyd, billedkvalitet eller pauser med bufring eller crash, som andre kunder har oplevet ifølge anmeldelserne på Trustpilot.

Nu skal man selvfølgelig nok se over et stykke tid, om det bliver ved med at køre så godt. Måske vil nogen sige, at det er lidt for tidligt at lave en anmeldelse efter kun én aften med HBO Nordic uden problemer. Men jeg er i hvert fald kommet rigtigt godt fra start, og jeg glæder mig til at se de andre gode serier de har. Og at prøve at streame på iPad o.s.v. Hvis jeg senere oplever problemer med HBO, logger jeg måske ind på Trustpilot og redigerer i denne anmeldelse. Men indtil nu er jeg positivt overrasket over kvaliteten, både den tekniske og den kunstneriske, så derfor har jeg valgt at give HBO maksimum antal stjerner: 5 stks.